applikasjonssøm
Store norske leksikon,Kunst og estetikk,Håndarbeid,Brodering
Applikasjonssøm er en type søm hvor et motiv klippes ut av et stoff og sys fast på et annet stoff, ofte med dekorative sting som kastesting, knapphullssting eller leggsøm.
Historie Teknikken går i de fleste deler av verden langt tilbake i tid. Tidlige eksempler finnes på tekstiler fra de skytiske fyrstegravene i Altaj i Sør-Sibir fra 400-tallet fvt. I Norge finnes applikasjonssøm blant annet på kirketekstiler fra senmiddelalderen, på bordtepper og putetrekk fra annen halvdel av 1600-tallet og på kvinnedrakter fra midten av 1700-tallet. I dag finner vi applikasjoner med leggsøm på stakkekanten til kvinnebunaden fra Sogn.I begynnelsen av 1900-tallet tegnet kunstnere som Erik Werenskiold og Oluf Wold-Torne broderiutkast for applikasjonssøm. Tekstilkunstnerne Bjørg Neegård Abrahamsen og Tove Pedersen var viktige utøvere av teknikken i 1970- og 1980-årene. Les mer i Store norske leksikon tekstilkunst broderi